  Туспуктэм: Алексей Арзамасцев Наталия Сильвестрова Вотка ёросысь Степаново черкогуртын нимо-дано куасэн бызьылӥсьлы, ньыль полэс олимпи чемпионкалы Галина Кулаковалы сӥзем синпелет пуктыны малпало. Вань мылкыд карисьёсты скульптуралэсь эскиззэ малпаны ӵекто. Со сярысь «Воткинские Вести» газетлэн «ВКонтакте» мерлыко вотэсысь огиназ ивортӥзы. Синпелетлэн ӝудалаез 3-5 метрлэсь лапег медаз лу, синпелет куасэн бызьылӥсьлэсь вордӥськем ёроссэ мед возьматоз, озьы ик олимпи кульчоос кутэмын кулэ. Со сяна, синпелетлэн эскизаз ёрослэсь историяя но лулчеберетъя аспӧртэмлыкъёссэ возьматыны яра. Синпелет пӧртэм форматын быдэстэмын луыны быгатэ: стела, монумент, ивортодэто барельеф но мукет.  Ужъёсты 1-тӥ оштолэзёз Валерий Ледвановлы loginov@vzavod.ru электрон почтае келяны луэ. Вожвылъяськонэз Удмуртиысь «Экологическая культура» мерлыко ӟеч лэстон фонд радъя. Тодэ вайытом, 2022-тӥ арын элькунын Галина Алексеевна Кулаковалы 80 ар тырмонэз паськыт пусйизы. Тегъёс: ГалинаКулакова синпелет Воткаёрос Удмуртия  